钦定古今图书集成/明伦汇编/氏族典/第258卷 > 王弘之
## 钦定古今图书集成/明伦汇编/氏族典/第258卷 > 王弘之

按《宋书王弘之传》，“弘之字方平，琅邪临沂人，宣训卫
尉镇之弟也。少孤贫，为外祖征士何淮所抚育，从叔
献之及太原王恭并贵重之。晋安帝隆安中，为琅邪
王中军参军，迁司徒主簿。家贫而性好山水，求为乌
程令，寻以病归。桓元辅晋，桓谦以为卫军参军。兄镇
之之安成郡，弘之解职，同行荆州刺史桓伟请为南”
蛮长史。义熙初，何无忌又请为右军司马，高祖命为
徐州治中从事史，除员外散骑常侍，并不就。家在会
稽上虞，从兄敬弘为吏部尚书，奏为庶子，不就。元嘉
四年，征为通直散骑常侍，又不就。敬弘尝解貂裘与
之，即著以采药。性好钓，上虞江有一处名三石头，弘
之常垂纶于此经，遇者不识之。或问：“渔师得鱼卖不？”
弘之曰：“亦自不得，得亦不卖。”日夕载鱼入上虞郭，经
亲故门，各以一两头置门内而去。卒年六十三。子昙
生，好文义，以谦和见称，历显位，吏部尚书、太常卿。大
明末，为吴兴太守。太宗初，四方同逆，战败，奔会稽，归
降被宥，终于中散大夫。